
                                      UTANGULIZI 	


Mara nyingi tunajikuta katika hali ambapo tunataka kuwashawishi watu wakubaliane nasi. Kuna njia nyingi za kufanya hivyo, lakini mojawapo ya njia bora zaidi ni kujenga iwezekanavyo juu ya imani ambazo tayari tunashikilia kwa pamoja. Kisha, kwa msingi wa mambo hayo tunayokubaliana, tunaweza kujaribu kuwashawishi juu ya mambo mengine. Kwa njia nyingi, hivi ndivyo mwandishi wa kitabu cha Waebrania alivyofanya. Aliandikia kanisa ambalo lilijaribiwa kutafuta usalama ili kujinasua katika mateso kwa kurudi kwenye mafundisho yaliyoshikiliwa na jamii yao ya Kiyahudi. Hivyo, ili kuwashawishi waendelee kuwa waaminifu kwa Kristo, alijenga hoja nyingi kadiri alivyoweza kwa msingi wa imani ambazo yeye na hadhira wake walishikilia kwa pamoja. 
Hili ni somo la pili katika mfululizo wetu wa Kitabu cha Waebrania na tumelipatia jina la “Maudhui na Muundo.” Katika somo hili, tutaona jinsi mwandishi wa kitabu cha Waebrania alivyofuata mbinu hii ya ushawishi alipokuwa akiwahimiza hadhira wake kufanya upya ahadi yao kwa Kristo. Somo letu juu ya maudhui na muundo wa kitabu cha Waebrania litagawanywa katika sehemu mbili. Kwanza, tutaona maudhui yanayojirudia ambayo yanaonekana katika kila mgawanyiko mkuu wa kitabu. Pili, tutasawiri muundo wa balagha wa kitabu cha Waebrania, jinsi mwandishi alivyosuka vipengele hivi vinavyojirudia katika mawasilisho ya ushawishi. Kwanza hebu tuangalie maudhui yanayojirudia ya kitabu cha Waebrania.


                                MAUDHUI YANAYOJIRUDIA 	

Katika somo letu lililotangulia, tulifupisha kusudi kuu la kitabu cha Waebrania kwa njia hii:

Mwandishi wa kitabu cha Waebrania aliandika ili kuwahimiza hadhira wake kukataa mafundisho ya Kiyahudi na waendelee kuwa waaminifu kwa Yesu.

Katika hatua hii ya somo letu, tunataka kuona jinsi mwandishi alivyotimiza kusudi lake kwa kutumia vipengele vile vile mara kwa mara.
Mtazamo wa karibu wa maudhui yanayojirudia ya kitabu cha Waebrania unaonyesha kwamba mwandishi alitimiza kusudi lake kuu kwa kurudia vipengele vitatu vikuu. Kwanza, alitilia maanani ukweli kwamba historia ilikuwa imefikia siku zake za mwisho katika Yesu. Pili, aliwasilisha uthibitisho wa Imani hiyo katika Agano la Kale. Na tatu, aliwapa hadhira wake mawaidha kadhaa ya kuvumilia katika imani yao ya Kikristo. Hebu tuanze na imani ya mwandishi kwamba siku za mwisho zimekuja kwa Yesu.
SIKU ZA MWISHO KATIKA YESU

Kwa sehemu kubwa, wafuasi wa Kristo wanaposikia usemi “siku za mwisho,” akili zao huenda moja kwa moja kwenye matukio yanayohusu kurudi kwa Yesu Kristo katika utukufu. Wengi wetu hutumia wakati na jitihada nyingi kujaribu kuelewa matukio kama vile dhiki kuu, unyakuo, na milenia. Lakini tunapozungumzia juu ya “siku za mwisho” katika kitabu cha Waebrania, tunakumbuka jambo ambalo ni pana zaidi ya matukio yanayohusiana kwa karibu na ujio wa pili wa Kristo. 




Mara nyingi Wanatheolojia wa Kikristo hurejelea mafundisho ya Biblia katika siku za mwisho kama “eskatolojia.”  Neno hili la kiufundi linatokana na neno la Kigiriki (eschatos) ambalo linamaanisha “mwisho.” Jambo la kufurahisha ni kwamba istilahi hii ya Agano Jipya inaonekana katika Agano la Kale mapema sana katika kurejelea “siku za mwisho” katika kitabu cha Kumbukumbu la Torati faslu ya 4:30. Huko, Musa alionya kwamba Israeli wangeenda uhamishoni ikiwa wangemwasi Mungu. Lakini aliwahakikishia kwamba “katika siku za mwisho,” ikiwa wangetubu, wangerudi kutoka uhamishoni kwa baraka zisizo na kifani kutoka kwa Mungu. Na manabii wa Agano la Kale pia walizungumza juu ya matukio yanayohusiana na kurudi kwa Israeli kutoka uhamishoni kama yanayotokea “katika siku za mwisho.” 
Si vigumu kuona kutoka katika kitabu cha Waebrania faslu ya 1:1-2 kwamba mwandishi wa kitabu cha Waebrania alikuwa na eskatolojia akilini mwake alipokuwa akiandika kitabu chake. Sikiliza jambo la kwanza kabisa aliloandika:

Mungu, ambaye alisema na baba zetu katika manabii kwa sehemu nyingi na kwa njia nyingi, mwisho wa siku hizi amesema na sisi katika Mwana… (Waebrania 1:1-2).

Angalia jinsi mistari hii ya ufunguzi inavyorejelea kile ambacho Mungu alikuwa amefanya katika Kristo kama kinachotokea “katika siku hizi za mwisho”, au siku hizi za kieskatolojia,” Mwandishi wa kitabu cha Waebrania alimaanisha nini kwa maneno haya? Kwa nini eskatolojia ilikuwa muhimu sana kwake?

Hapo nje ya lango, katika mstari wa kwanza wa kitabu cha Waebrania, anataka hadhira wake wajue kwamba Yesu ndiye utimilifu wa maneno yote ya unabii yaliyokuja kabla yake. Mwandishi husema kwamba, “Mungu, ambaye alisema zamani na baba zetu katika manabii kwa sehemu nyingi na kwa njia nyingi, mwisho wa siku hizi amesema na sisi katika Mwana,” “au kwa njia ya Mwanawe,” na hiyo inamaanisha kwamba Yesu ndiye utimilifu wa kila kitu kilichokuja kabla yake. Yeye ndiye ujio wa Bwana, ujio wa Siku ya Bwana, mlango wa ufalme, neno la mwisho katika historia ya mwanadamu ambalo Mungu anataka kusema; hiyo inapatikana katika Yesu.

— Dkt. K. Erik Thoennes

Ili kuelewa eskatolojia katika kitabu cha Waebrania, inabidi tupitie mizunguko ya historia ya Israeli karibu na mwisho wa Agano la Kale na wakati uliopo kati ya Agano la Kale na Agano Jipya. Wakati wa utawala wa kifalme, Israeli waliendelea kumwasi Mungu. Hatimaye Mungu alituma jeshi la Ashuru liwapeleke waisraeli wengi wa ufalme wa Kaskazini uhamishoni. Baadaye, Mungu alituma majeshi ya Babeli kufanya vivyo hivyo kwa kwa ufalme wa Yuda. Mwaka wa 538 K.K mabaki ya ufalme wa Israeli na ufalme wa Yuda walirudi katika Nchi ya Ahadi wakiwa na matumaini kwamba Mungu angemwaga hukumu na baraka za siku za mwisho. Lakini kamwe toba ya kiwango kikubwa haikufanyika. Kwa sababu hiyo, Israeli ilihukumiwa kuteseka kwa karne tano chini ya udhalimu wa Wamedi na Waajemi, Wagiriki, na hatimaye chini ya Milki ya Kirumi.
Wakati wa kipindi cha kati ya Agano la Kale na Jipya, jamii nyingi za Kiyahudi zilikuwa na tumaini thabiti kwamba hukumu na baraka za Mungu za siku za mwisho zingekuja. Tumaini hili lilikuwa muhimu sana kwao kiasi kwamba waligawanya historia 

yote katika vipindi vikuu viwili. Walizungumza juu ya wakati ambao wao waliishi kama “kizazi hiki”, kizazi cha dhambi ambazo zilisababisha Israeli kushindwa na hatimaye kwenda uhamishoni. Pia walizungumza juu ya “kizazi kijacho,” wakati ambapo Mungu angetoa hukumu zake za mwisho juu ya adui zake na baraka zake za mwisho, zenye utukufu kwa watu wake waaminifu. Kwa msingi wa unabii wa Agano la Kale, walijua kwamba Mungu angemtuma mwana mkuu wa Daudi, Masihi, kuleta mabadiliko kutoka kizazi hiki hadi kizazi kinachokuja.
Kwa kuzingatia eskatolojia, mwandishi wa kitabu cha Waebrania alijenga juu ya imani aliyokuwa nayo yeye na hadhira wake pamoja na jamii pana ya Wayahudi. Lakini wakati huo huo, alionyesha mara kwa mara mahali ambapo wale waliomwamini Yesu na wale ambao hawakumwamini walitenganishwa. Wayahudi wasioamini waliamini kwamba Masihi angeleta mabadiliko makubwa, yenye maafa kati ya kizazi hiki na kizazi kinachokuja. Lakini wafuasi wa Kristo walijifunza kwamba Yesu alikuwa akileta siku za mwisho katika hatua tatu: kuanzishwa kwa ufalme wake wa kimasihi katika ujio wake wa kwanza, kuendelea kwa ufalme wake wa kimasihi katika historia yote ya kanisa, na kukamilishwa kwa ufalme wake wa kimasihi atakaporudi akiwa katika utukufu wake. Waandishi wa Agano Jipya walielezea hatua hizi zote tatu kama “siku za mwisho” katika vifungu kama kitabu cha Matendo ya Mitume faslu ya 2:17 na kitabu cha 2 Petro faslu ya 3:3. 
Tunaweza kupata hisia ya umuhimu wa mada hii tunapotambua kwamba mwandishi wa kitabu cha Waebrania alitumia lugha iliyozoeleka kwa ajili ya “siku za mwisho” katika nyakati zisizopungua sita. Katika kitabu cha Waebrania faslu ya 2:5, aliandika juu ya “ulimwengu ujao” wakati ambao Kristo angerudi akiwa katika utukufu wake. Katika Waebrania faslu ya 6:5, alirejelea “nguvu za zamani zijazo” ambayo wengi wa hadhira yake walikuwa wamepitia. Katika Waebrania faslu ya 9:11, aliandika juu ya Kristo kama kuhani wa “mambo mema yatakayokuwapo.” Katika Waebrania faslu ya 9:26, alitaja wakati wa huduma ya Yesu duniani kama “utimilifu wa nyakati.” Katika Waebrania faslu ya 10:1, alizungumza juu ya baraka zinazotokana na dhabihu ya Kristo kama “mema yatakayokuwa.” Na katika Waebrania faslu ya13:14, alielezea tumaini la mwisho la wafuasi wa Kristo’ kama “mji ule ujao.” Mzunguko wa njia hizi zinazojulikana sana za kurejelea siku za mwisho hutupatia muhtasari wa jinsi mada hii ilivyokuwa muhimu kwa madhumuni ya mwandishi. 
Kwa kuwa tumeona jinsi maudhui yanayojirudia katika kitabu cha Waebrania yanavyojumuisha kuzingatia siku za mwisho katika Yesu Kristo, tunapaswa kugeukia kipengele cha pili kinachorudiwa katika kitabu hiki: mwandishi anaunga mkono Agano la Kale kwa maoni yake ya kitheolojia.

UTHIBITISHO WA AGANO LA KALE

Kwa hesabu nyingi, kitabu cha Waebrania kinanukuu, kinarejelea, au kinadokeza Agano la Kale karibu mara 100. Mwingiliano huu na Maandiko Matakatifu ya Agano la Kale ulikuwa muhimu sana kwa madhumuni ya mwandishi kiasi kwamba yanaonekana katika kila mgawanyiko mkubwa wa kitabu chake.
Taibu, si vigumu kuelewa ni kwa nini. Ili kupinga mafundisho ya jamii ya Wayahudi, mwandishi wa kitabu cha Waebrania alitumia hati ya kawaida ambayo wote waliiona kuwa takatifu: yaani, Agano la Kale.  




Asili Sahili
Kwa madhumuni ya somo hili ni muhimu kuona njia kuu tano ambazo mwandishi wa kitabu cha Waebrania alizitumia mara kwa mara kunukuu kutoka katika Agano la Kale. Kwanza kabisa, alivuta taamuli kwenye asili sahili kutoka katika Agano la Kale.
Kwa ufupi, mwandishi alikumbuka mambo fulani ya kihistoria kutoka katika Maandiko Matakatifu ya Kiebrania na kunukuu maneno machache. Kisha akaingiza mambo ya kweli katika uwasilishaji wake wa imani ya Kikristo. Kwa mfano, katika Waebrania faslu ya 7:2 alieleza kwamba jina “Melkizedeki, mfalme wa Salemu,” kutoka katika kitabu cha Mwanzo faslu ya 14:18, linamaanisha “mfalme wa haki” na “mfalme wa amani.” Asili hii ya kweli iliboresha ulinganishaji wake kati ya Yesu na Melkizedeki. Kama mfano mwingine, katika Waebrania faslu ya 12:20 na 21, mwandishi alibainisha hofu ya Israeli kwenye Mlima Sinai iliyoripotiwa katika kitabu cha Kutoka faslu ya 19:12,13 na katika kitabu cha Kumbukumbu la Torati faslu ya 9:19. Kisha akatofautisha hofu ya Israeli na furaha ya Yerusalemu ya mbinguni kwa wafuasi wa Kristo.

Mitazamo ya Kitheolojia

Katika sehemu ya pili, mwandishi pia alibainisha mitazamo ya kitheolojia ya kudumu iliyoanzishwa katika Agano la Kale ambayo bado ilikuwa ya kweli katika siku zake mwenyewe. Katika visa hivi, badala ya kubainisha asili sahili za kihistoria tu, mwandishi pia aliitabiri juu ya imani za kitheolojia zilizothibitishwa na Maandiko Matakatifu ya Kiebrania, imani kuhusu Mungu mwenyewe na mambo mengine yanayohusiana sana na Mungu. 
Kwa mfano, katika kitabu cha Waebrania faslu ya 1:5, mwandishi alirejelea kitabu cha 2 Samweli faslu ya 7:14, au ulinganifu wake katika kitabu cha 1 Mambo ya Nyakati faslu ya 17:13. Hapa, Mungu alitangaza kwamba kila mfalme katika nasaba ya Daudi angeitwa “mwana” wa Mungu kuanzia wakati wa Daudi na kuendelea. Katika kitabu cha Waebrania faslu ya 1:7, mwandishi alinukuu wimbo wa Zaburi ya 104:4 ambapo malaika walielezewa kuwa roho wenye kutumikia. Katika Waebrania faslu ya 2:6-8, alinukuu wimbo wa Zaburi ya 8:4-6. Alidai kwamba Mungu alikuwa amewaweka wanadamu kuwa wa chini kuliko malaika hadi mwisho ambapo wanadamu, na wala si malaika, ndiyo watatawala pamoja na Kristo juu ya uumbaji wote. Kitabu cha Waebrania faslu ya 2:13 hurejelea kitabu cha Isaya faslu ya 8:17,18. Mistari hii yaonyesha kwamba baraka za uthibitisho wa Mungu zitashirikiwa miongoni mwa watu wa familia ya kibinadamu ya Ibrahimu, na sio miongoni mwa malaika. Katika Waebrania faslu ya 6:13,14, mwandishi alinukuu kiapo cha Mungu kwa Ibrahimu kutoka katika kitabu cha Mwanzo faslu ya 22:17. Hapa Mungu alithibitisha kwamba ahadi yake kwa Ibrahimu ilikuwa ya kudumu, ikienea hata nyakati za Agano Jipya. Katika kitabu cha Waebrania faslu ya 12:29, mwandishi alinukuu kitabu cha Kumbukumbu la Torati faslu ya 4:24 ikimuelezea Mungu kama moto ulao. Alifanya hivyo ili kuimarisha fundisho lake kwamba Mungu bado ni moto ulao katika Kristo. Mifano kama hiyo inaonekana katika kitabu cha Waebrania faslu ya 4:4-7, 8:5, 9:20, 10:30-31, 10:38, na faslu ya 13:5.  Katika vifungu hivi vyote, mwandishi wa kitabu cha Waebrania alisisitiza kwamba mitazamo fulani ya kitheolojia iliyoanzishwa katika Agano la Kale iliendelea kuwa kweli katika nyakati za Agano Jipya.

Kwa yote hayo, mwandishi wa kitabu cha Waebrania husisitiza kwamba, Yesu ni bora kuliko Agano la Kale, lakini hakuna wakati mwandishi wa kitabu cha Waebrania anadharau Agano la Kale au 


kusisitiza kwamba limepitwa na wakati au linaweza kupuuzwa kwa urahisi; kwamba hatuhitaji kulisoma tena; tunaye Yesu. Hakuna dokezo la jambo hilo popote. Kila mahali mwandishi wa kitabu cha Waebrania analichukulia Agano la Kale kwa heshima safi; anaelewa kuwa ni neno la Mungu. Muhimu zaidi bado ni kwamba, ni Agano la Kale ndilo ambalo huanzisha kategoria zote zinazomweleza Yesu ni nani. Yesu ni kuhani mkuu. Kuhani mkuu ni nini? Hilo limeanzishwa katika Agano la Kale. Yeye hutoa dhabihu fulani. Damu humaanisha nini? Je, mahali patakatifu pa patakatifu ndani ya hema panamaanisha nini? Ndiyo, sasa katika kitabu cha Waebrania ni hema ya mbinguni, lakini hiyo tayari imeanzishwa kama kategoria na hema ya kidunia na kisha hekalu la Sulemani. Kategoria nyingi sana, hata katika kiwango cha tabia ya kibinafsi, zimeanzishwa na alama mahususi ya imani ya Agano la Kale, kwa mfano, katika kitabu cha Waebrania faslu ya 11, au mfano mbaya wa wale walioanguka jangwani mwishoni mwa kitabu cha Waebrania faslu ya 3. Yote hayo yametolewa kutoka katika Agano la Kale.

— Dkt. D. A. Carson
Wajibu wa Maadili

Katika sehemu ya tatu, mwandishi wa kitabu cha Waebrania pia alibainisha wajibu wa kudumu wa maadili. Katika visa hivi, mwandishi alidokeza kwamba Mungu alikuwa ameweka mahitaji fulani ya kimaadili kwa watu wake katika nyakati za Agano la Kale. Na wajibu huu ulipaswa kubaki kama viwango kwa watu wa Mungu katika nyakati za Agano Jipya. 
Kwa mfano, katika kitabu cha Waebrania faslu ya 3:7-15, alionyesha kwamba wimbo wa Zaburi ya 95:7-11 iliwafundisha Israeli wasimwasi Mungu. Katika Waebrania faslu ya 12:5, 6 ilionyesha kwamba kitabu cha Mithali faslu ya 3:11,12 iliwahimiza Israeli wasivunjike moyo wakati Mungu alipowanidhamisha. Katika kitabu cha Waebrania faslu ya 12:13 aliwaagiza hadhira wake wafuate kitabu cha Mithali faslu ya 4:26 na kushikamana na njia ya uadilifu. Na katika kitabu cha Waebrania faslu ya 13:6, kwa kunukuu wimbo wa Zaburi ya 118:6-7, mwandishi aliwahimiza hadhira wake kukiri tumaini lao kwa Mungu. Marejeo haya yote yalionyesha kwamba wajibu wa kimaadili wa Agano la Kale uliendelea kuwa na nguvu kwa wafuasi wa Kristo.

Utabiri wa Kieskatolojia

Katika sehemu ya nne, mwandishi alinukuu utabiri kadhaa wa kieskatolojia kutoka katika Agano la Kale. Katika vifungu vingi, waandishi wa Agano la Kale walitabiri kuhusu “siku za mwisho.” Waliandika juu ya kile ambacho Mungu angefanya wakati uhamisho wa Israeli ulipofika mwisho na ufalme wa ushindi wa Mungu ukaenea ulimwenguni kote. Mwandishi wa kitabu cha Waebrania alitumia utabiri kadhaa wa kieskatolojia wa Agano la Kale kuonyesha kwamba hukumu na baraka za mwisho za Mungu zinatimizwa katika Kristo. 
Kwa mfano, kitabu cha Waebrania faslu ya 1:6 ilibainisha kitabu cha Kumbukumbu la Torati faslu ya 32:43 kama ilivyotafsiriwa katika Septuajinti, tafsiri ya Kigiriki ya Agano la Kale. Mstari huu unasema kwamba malaika watainama katika ibada ya unyenyekevu wakati Mungu atakapokuwa na ushindi wake wa mwisho juu ya adui zake wote. Vivyo 


hivyo, katika kitabu cha Waebrania faslu ya 1:10-12, mwandishi alinukuu wimbo wa Zaburi ya 102:25-27. Kifungu hiki kinatabiri kwamba mpangilio wa sasa wa uumbaji, ambao malaika huheshimiwa sana, utaharibiwa mwishoni mwa historia. Kitabu cha Waebrania faslu ya 1:13 hunukuu wimbo wa Zaburi ya 110:1 ili kuonyesha kwamba utabiri wa Daudi wa enzi kuu ya ulimwengu wote kwa ajili ya Mwana wake mkuu humwinua Masihi juu ya malaika. Katika Waebrania faslu ya 5:6 na faslu ya 7:17, mwandishi alirejelea wimbo wa Zaburi ya 110:4. Alisisitiza utabiri wa kwamba Mwana mkuu wa Daudi hatachukua ukuhani wake wa kifalme kwa ajili yake mwenyewe, bali ataupokea kutoka kwa Mungu. Katika kitabu cha Waebrania faslu ya 8:8-12, mwandishi alirejelea kitabu cha Yeremia faslu ya 31:31-34. Mistari hii ilitabiri kwamba, baada ya uhamisho wa Israeli, agano jipya lingeshinda tatizo la kushindwa kwa mwanadamu katika agano la Mungu na Musa. Kitabu cha Waebrania faslu ya 10:16,17 hurejelea tena kitabu cha Yeremia faslu ya 31 ili kuonyesha jinsi agano jipya katika Kristo linavyoondoa uhitaji wa dhabihu zaidi. Mwandishi wa kitabu cha Waebrania alitoa wito kwa utabiri kama huo kuhusu siku za mwisho, au enzi ya kieskatolojia, katika kitabu cha Waebrania faslu ya 7:21, 10:37, na faslu ya 12:26.

Maadili ya Kinasaba

Katika sehemu ya tano, mwandishi alirejelea maadili kadhaa ya nasaba ambayo yalianzishwa kwa ajili ya ukoo wa Daudi katika Zaburi. Vifungu hivi vinaeleza viwango vya uaminifu na utumishi kwa Mungu kwa kila mtu katika nasaba ya Daudi. Lakini, bora zaidi, wazao wa Daudi wa Agano la Kale walifikia tu viwango hivi bila ukamilifu. Mwandishi wa kitabu cha Waebrania alisisitiza kwamba Yesu ndiye utimilifu mkuu, mkamilifu wa maadili kwa ajili ya nyumba ya kifalme ya Daudi.
Kwa mfano, katika kitabu cha Waebrania faslu ya 1:5, mwandishi alinukuu wimbo wa Zaburi ya 2:7 na kitabu cha 2 Samweli faslu ya 7:14. Mistari hii inaonyesha kwamba Mungu alimfanya mzao wa Daudi kuwa mwanawe wa kifalme ili kutawala mataifa yaliyo chini ya utawala wake. Katika kitabu cha Waebrania faslu ya 1:8,9 hunukuu wimbo wa Zaburi ya 45:6,7. Wimbo huu wa Zaburi ya arusi ya kifalme unasifu utawala wa Mungu juu ya wote kwa kumheshimu mfalme katika nasaba ya Daudi anayependa uadilifu na kuchukia uovu. Katika kitabu cha Waebrania faslu ya 2:11-12, mwandishi alirejelea wimbo wa Zaburi ya 22:22. Katika mstari huu, Daudi aliahidi kushiriki furaha ya uthibitisho wake mbele ya kusanyiko la Waisraeli wengine. Mwandishi alitumia mstari huu kuonyesha kwamba Yesu anatimiza kikamilifu maadili haya ya nasaba kwa kushiriki uthibitisho wake na wana wa Ibrahimu. Katika kitabu cha Waebrania faslu ya 10:5-7, mwandishi alirejelea wimbo wa Zaburi ya 40:6-8. Katika mistari hii, Daudi aliahidi kumtolea Mungu mwili wake wote badala ya dhabihu za wanyama. Mwandishi alitumia hili kwa Yesu ambaye dhabihu ya mwili wake msalabani ilikuwa utimilifu mkuu, wa kieskatolojia wa jambo hili bora. 
Kufikia sasa, tumeangalia maudhui yanayojirudia katika kitabu cha Waebrania yanayohusisha siku za mwisho katika Yesu na uthibitisho wa Agano la Kale kwa maoni ya kitheolojia ya mwandishi. Sasa tuko katika nafasi ya kuangalia kwa ufupi kipengele cha tatu kinachorudiwa: mawaidha ya mwandishi ya ustahimilivu.

MAWAIDHA YA USTAHIMILIVU

Mwandishi wa barua kwa Waebrania huwachochea hadhira wake kustahimili katika imani kwa njia kadhaa.  Kuna nukuu nyingi kutoka katika Agano la Kale, ambazo zote zinatazamia kwamba Mungu 

ameendelea kutimiza makusudi yake, na hasa katika siku hizi za mwisho, kupitia kutumwa kwa Mwanawe. Mifano ya wale ambao wamevumilia mateso kwa uaminifu, hasa katika kitabu cha Waebrania faslu ya 11, imetolewa ili kuwa kielelezo kikuu cha uv     umilivu. Hasa, taibu, Kristo mwenyewe, “ambaye kwa ajili ya [utukufu] uliowekwa mbele yake alistahimili msalaba,” akiidharau aibu yake, ili aweze kutazamia mbingu, ambayo imetolewa kuwa kielelezo kwa Wakristo kufuata leo pia.

— Dkt. Simon Vibert
 
Katika somo letu lililotangulia, tulitaja kwamba, katika kitabu cha Waebrania faslu ya 13:22, mwandishi wa kitabu cha Waebrania alieleza kitabu chake chote kuwa “neno langu la mawaidha.” Kulingana na jinsi unavyozihesabu, kitabu cha Waebrania hujumuisha karibu mawaidha 30 wadhiha. Kama tutakavyoona, kila himizo liligusia jambo fulani hususan, lakini yote yalikusudiwa kuwaita hadhira asilia kudumu katika uaminifu wao kwa Kristo.
Katika hatua hii ya somo letu, tunataka kuangalia vipengele viwili muhimu vya mawaidha ya mwandishi juu ya ustahimilivu. Kwanza, tutatoa maoni machache juu ya miitikio ambayo mwandishi alitarajia kupata kutoka kwa hadhira wake. Na pili, tutaona jinsi alivyotoa motisha kwa hadhira wake kustahimili. Kwanza hebu tuangalie miitikio mbalimbali ambayo mwandishi alitaka kuibua.

Miitikio

Mojawapo ya sifa za ajabu za kitabu cha Waebrania ni upana wa miitikio ambayo mwandishi alihimiza kutoka kwa hadhira wake. Tunaposhughulika na lugha ya kale kama Kigiriki cha Agano Jipya, mara nyingi haiwezekani kutambua maana halisi kwa misemo fulani. Hivyo, tutajiwekea kikomo kwa mifano michache tu iliyo wazi. Kwa ujumla, mawaidha ya mwandishi yalihimiza hadhira wake kutumia kitabu chake kihisia, kiakili, na kiadili. Kwa hadhira asilia kustahimili, ilikuwa ni muhimu kwao wazingatie aina hizi zote za miitikio.
Kwanza, mara nyingi mwandishi wa kitabu cha Waebrania aliwahimiza hadhira wake katika nyanja za kihisia za imani yao. Katika kitabu cha Waebrania faslu ya 3:8,15 alisema hivi, “msifanye migumu mioyo yenu.” Katika mstari wa 13 wa faslu hiyo hiyo tunasoma hivi, “Lakini mwonyane kila siku ... mmoja wenu asifanywe mgumu kwa udanganyifu wa dhambi.” Kwa njia hiyo hiyo, katika Waebrania faslu ya 4:1 alisema hivi, “tuwe waangalifu” au kihalisia na bora zaidi katika muktadha huu, “tuogope kutoingia kwenye pumziko la Mungu.” Aliwatia moyo hadhira wake katika kitabu cha Waebrania faslu ya 4:16 kuwa na “ujasiri,” walipokaribia kiti cha neema cha Mungu kwa ajili ya kupata msaada. Katika kitabu cha Waebrabia faslu ya 10:22 aliwaita “kumkaribia Mungu kwa moyo wa kweli katika utimilifu wa imani.” Na katika waebrania faslu ya 10:35 aliwasihi, “msiutupe ujasiri wane”.
Ingawa kukazia nyanja ya kihisia kulikuwa muhimu kwa mwandishi wa kitabu cha Waebrania, yeye pia aliwahimiza hadhira wake kutumia maandishi yake katika nyanja ya kiakili. Alitaka maneno yake yaliyovuviwa yaathiri mafundisho na imani zao za kitheolojia. Kwa mfano, katika kitabu cha Waebrania faslu ya 2:1 alitoa wito kwa hadhira wake “kuyaangalia zaidi” hayo waliyoyasikia. Katika kitabu cha Waebrania faslu ya 3:1 mwandishi aliwahimiza “kuelekeza fikira [zao] kwa Yesu.” Katika kitabu cha Waebrania 

faslu ya 6:1 aliwatia moyo pia “kuachana na mafundisho ya kwanza kuhusu Kristo”, badala yake wakue katika maarifa na ufahamu wao.
Jambo la kufurahisha ni kwamba mwandishi wa kitabu cha Waebrania hakusisitiza vipengele mahususi vya kiadili mapema. Kwa hakika, mawaidha yake kwa kawaida yalikuwa na athari za kitabia, lakini mengi ya mawaidha yake ya kiadili yanaonekana kuelekea mwisho wa kitabu chake. Katika kitabu cha Waebrania faslu ya 12:16 aliwahimiza hadhira wake kuwa “Asiwepo mwasherati wala asiyemcha Mungu.” Na katika Waebrania faslu ya 13:1-19 yeye alizungumzia maeneo kama vile ukarimu, ndoa, kutangaza jina la Kristo, na kutenda mema. 
Aina hii ya mawaidha huonyesha njia mbalimbali ambazo mwandishi wa kitabu cha Waebrania alitaka hadhira wake waitikie kitabu chake. Taibu, walihitaji kufahamu hisia zao, mawazo yao, na tabia zao ikiwa wangestahimili katika utumishi wa uaminifu kwa Kristo. 
Tumeona kwamba mawaidha ya kustahimili ya mwandishi wa kitabu cha Waebrania yaliibua miitikio mbalimbali. Hebu tuangalie jinsi mwandishi alivyowasilisha motisha zake linganifu na kinzani ili kuhimiza ustahimilivu kwa hadhira wake.


Motisha

Kwa upande mmoja, mwandishi wa kitabu cha Waebrania alihusisha kwa karibu sana mengi ya mawaidha yake na motisha linganifu. Kwa mfano, katika kitabu cha Waebrania faslu ya 4:13-16 alirejelea kupokea neema na msaada kutoka kwa Kristo. Na katika kitabu cha Waebrania faslu ya 13:16 alijaribu kuwatia moyo hadhira wake kwa kujua kwamba matendo fulani yanampendeza Mungu. Mara kwa mara mwandishi wa kitabu cha Waebrania alitoa thawabu za milele kama motisha kwa kuishi maisha ya uaminifu. Katika kitabu cha Waebrania faslu ya 10:35, kwa mfano, alisema hivi:

Basi msiutupe ujasiri wenu, kwa maana una thawabu kuu (Waebrania 10:35).

Hata hivyo, kwa upande mwingine, mara nyingi mwandishi wa kitabu cha Waebrania alitumia motisha kinzani ili kuwahimiza hadhira wake. Mawaidha haya kimsingi yalikuwa vitisho na maonyo ya hukumu ya kiungu. Kwa mfano, katika kiabu cha Waebrania faslu ya 2:2-3, alibainisha kwamba malaika wale walioasi waliadhibiwa, kwa hiyo mtu yeyote aliyepuuza neno la wokovu katika Kristo angetarajiaje kuepuka hukumu ya Mungu? Katika kitabu cha Waebrania faslu ya 6:4-8 alionya kwamba kila mtu ambaye ameanguka mbali “yuko katika hatari ya kulaaniwa.”  Katika kitabu cha Waebrania faaslu ya 10:26-31 alionya juu ya “matarajio ya kutisha ya hukumu na moto mkali utakaowateketeza maadui wa Mungu.”

Mojawapo ya mada kuu za kitabu cha Waebrania ni hitaji la kustahimili. Huwezi kusoma kitabu cha Waebrania pamoja na maonyo yake na mawaidha yake na usiungane na mwandishi akiwaambia, kama anavyowahubiria kweli, kwamba wanahitaji kustahimili; wanahitaji kuendelea; wanahitaji kutorudi nyuma, lakini pia wanahitaji kuendelea katika maisha ya Kikristo. Anafanyaje hivyo? Kweli, nadhani anachofanya ni kusawazisha kwa uzuri kutia moyo na maonyo, na hizi ni aina ya pande mbili za sarafu moja. Mara kwa mara, katika suala la kutia moyo, kitabu cha Waebrania ni maarufu kwa tofauti zake 

kati ya Kristo na wahusika wa Agano la Kale, kama vile watu, maagano, n.k. Yeye ni mkuu kuliko Musa; yeye huleta pumziko kubwa zaidi; yeye ni kuhani mkuu; ana dhabihu bora zaidi... Upande wa pili, ingawa, pia ni maonyo. Maonyo hayo yanafanya kazi katika kitabu cha Waebrania ili kuwatahadharisha hadhira wa Kikristo na wasomaji kusema, “Nisipostahimili, ikiwa nitaondoa macho yangu kwa Kristo, ikiwa sitaendelea kutembea naye na kumtazama, ikizingatiwa kwamba yeye ndiye yuko katika fahari na utukufu wake wote, kwamba yeye ndiye Bwana wa Utukufu, kuhani Mkuu aliyekuja, kutokana na yote hayo, basi nje yake hakuna wokovu… Hivyo, wote wawili kwa pamoja wanatoa motisha linganifu, pamoja na aina ya uimarishaji kinzani ili kutufanya tukimbie mbio, kuweka macho yetu yakimtazama Yesu, mwanzilishi na mkamilishaji wa imani yetu.

— Dkt. Stephen J. Wellum

Vitisho vya hukumu dhidi ya hadhira wa kitabu cha Waebrania mara nyingi huwafadhaisha wakalimani kwa sababu vinasikika kana kwamba waumini wa kweli wanaweza kupoteza wokovu wao. Kwa sababu hii, manra nyingi sehemu hizi za kitabu cha Waebrania zimekuwa viwanja vya vita kati ya Wakristo wenye maoni tofauti tofauti juu ya suala hili. Ingawa wakati hautaturuhusu kujadili jambo hili la kitheolojia kwa kina sana hapa, bado litasaidia kutoa maoni juu ya mambo mawili muhimu ya suala hili. 
Kwanza, ni lazima tukumbuke kwamba kitabu cha Waebrania si theolojia ya kiufundi yenye utaratibu. Kwa hili tunamaanisha kwamba, mara nyingi, Maandiko Matakatifu hutumia istilahi, hata istilahi kuhusu wokovu, yenye aina nyingi zaidi kuliko wanatheolojia wa Kikristo na mapokeo ya kitheolojia. Taibu, kila tawi la kanisa lina mwelekeo wa kutumia maneno fulani ya kitheolojia kwa ufupi zaidi kuliko njia mbalimbali zinazotumiwa katika Maandiko Matakatifu. Kitendo hiki kinaweza kuepukia ikiwa tunatumai kuwa na mifumo ya kitheolojia ambayo haina utata. Hata hivyo, mbinu hii pia ni hatari kwa sababu ni rahisi kusoma fasili zetu finyu za istilahi na misemo katika kitabu kama cha Waebrania. Hatari hii inaonekana wadhiha hasa linapokuja suala la kuelewa jinsi mwandishi wa kitabu cha Waebrania alivyowaelezea wale wanaoasi, au wale wanaojitenga mbali na Kristo. 
Kwa upande mmoja, inasaidia kutambua kwamba mwandishi wa kitabu cha Waebrania hakuwahi kuwaelezea waasi kama waliokuwa “wamehesabiwa haki.” Katika Agano Jipya, neno hili limehifadhiwa kila wakati kwa waumini wa kweli. Lakini kwa upande mwingine, mwandishi wa kitabu cha Waebrania alitumia istilahi fulani ambazo mara nyingi Wainjili huzihifadhi tu kwa waumini wa kweli, hata kama Agano Jipya halifanyiki hivyo. Kwa mfano, katika kitabu cha Waebrania faslu ya 6:4-6, mwandishi alionya kuwa:

Kwa maana hao waliokwisha kupewa nuru, na kukionja kipawa cha mbinguni, na kufanywa washirika wa Roho Mtakatifu, na kulionja neno zuri la Mungu, na nguvu za zamani zijazo, wakaanguka baada ya hayo, haiwezekani kuwafanya upya tena hata wakatubu… (Waebrania 6:4-6).

Ugumu hapa ni kwamba wengi wetu hutumia misemo hii na inayofanana katika msamiati wetu wa kitheolojia wa kiufundi kuelezea waumini wa kweli pekee. Mifano mingine ni pamoja na kitabu cha Waebrania faslu ya 10:29 ambapo waasi-imani 

wanaelezewa kuwa walikuwa “waliotakaswa” kwa damu ya agano. Au Waebrania faslu ya 10:32 ambayo inasema wao “walikuwa wamepokea nuru.”
Kwa kweli, maelezo kama hayo hutumiwa katika Agano Jipya kwa wale wanaoshiriki katika kile ambacho wanatheolojia mara nyingi huita “kanisa linaloonekana.” Hii ni tofauti kabisa na kanisa “lisiloonekana,” au kundi la waumini wa kweli. Watu wa kanisa linaloonekana ni wale ambao ni sehemu ya kanisa kwa nje lakini si lazima kwa ndani. Tofauti hii ndani ya kanisa ni sawa na jinsi kitabu cha Warumi faslu ya 2:28,29 hutofautisha kati ya wale waliokuwa Wayahudi “kwa nje”, phaneros (φανερός), kwa Kigiriki, kwa tohara ya nje, ya kimwili, na wale ambao walikuwa Wayahudi “kwa ndani”, kruptos (κρυπτός), kwa Kigiriki, na kutahiriwa moyoni.
Pili, tunapaswa kukumbuka daima kwamba tishio la hukumu ya kiungu kwa ajili ya uasi-imani si la Waebrania pekee. Kwa mfano, tunapata maonyo kana hayo katika vifungu kama vile katika kitabu cha 1 Wakorintho faslu ya 10:1-13 na katika kitabu cha 2 Petro faslu ya 2:21, 22. Kwa ujumla, Agano Jipya linafundisha kwamba wale walio na imani yenye kuokoa katika Kristo watastahimili hadi mwisho. Lakini wale wanaomkataa Kristo kabisa huonyesha kwamba imani yao haikuwa imani inayookoa. Badala yake, imani yao ilikuwa tu ile ambayo wanatheolojia mara nyingi huiita “imani ya muda tu” au “imani ya unafiki.” Kama vile katika kitabu cha 1 Yohana faslu ya 2:19 inavyoeleza kuhusu waasi-imani:

Walitoka kwetu, lakini hawakuwa wa kwetu. Maana kama wangalikuwa wa kwetu, wangalikaa pamoja nasi. Lakini walitoka ili wafunuliwe kwamba si wote walio wa kwetu (1 Yohana 2:19).

Wakati wowote mtu yeyote anapogeuka kutoka kwenye imani ya Kikristo, yeye huonyesha kwamba kwa kweli yeye hakuwa mshiriki wa kanisa lisiloonekana.

Kuna vifungu vitano vya onyo katika kitabu cha Waebrania ... Wengi wetu tunabishana na tumehitimisha kwamba ni kweli vifungu hivi vitano vina jambo moja, hivyo tunaweza kushughulikia maonyo, wingi, kama yaliyo na kusudi moja kuu.  Kichungaji, kusudi lao ni rahisi sana. Yeye anataka kila mtu katika kusanyiko lake astahimili na kumfuata Kristo. Kuna mambo kadhaa, kwa kweli, ambayo yanapaswa kufanywa. Haya ni maonyo ya kweli. Haya si maonyo ya kidhahania tu. Hayajafanywa kama mbinu ya kutisha tu... Lakini jambo linalopaswa kufanyika ni kwamba, anahutubia kama vile ambavyo mchungaji angehutubia kutaniko Jumapili asubuhi. Lakini yeye hajui mambo yote. Hajui hali ya milele ya kila mtu katika mkutano wake. Anajua kwamba wanamkiri Kristo, lakini kwa kweli, katika theolojia ya Agano Jipya, wakati utasema. Namaanisha, tunaona mfano katika kitabu cha 1 Yohana faslu ya 2:19, kwa hakika, wa wale walioiacha imani, walioiacha jamii ya imani na, kwa kuondoka, kunaonyesha kwamba hawakuwahi kamwe kuwa wamoja wetu; Yohana analiandikia kanisa la huko Asia Ndogo. Hivyo, hapa katika kitabu cha Waebrania tunaona kwamba anawahutubia wale wanaodai kuwa na Kristo, lakini kwa kweli, ni wakati tu ndio utasema ikiwa wanamjua au la.

 (
Kitabu cha Waebrania
) (
Somo la 2
:
 
Maudhui na Muundo
)
— Dkt. Barry Joslin

Katika somo letu juu ya maudhui na muundo wa kitabu cha Waebrania, tumeona vipengele vitatu vya maudhui yanayojirudia katika kitabu hiki. Hebu tugeukie mada kuu ya pili ya somo letu: muundo wa balagha wa kitabu cha Waebrania.


                            MUUNDO WA BALAGHA 	


Kama tulivyoona katika somo letu lililopita, hadhira asilia wa kitabu cha Waebrania walikuwa wakikabiliwa mateso. Jaribu la kukumbatia mafundisho ya uwongo ya jamii ya Wayahudi ya eneo hilo lilikuwa limeenea sana. Mwandishi wa kitabu cha Waebrania aliandika ili kuwashawishi wasomaji wake wasikate tamaa na wasiongozwe mbali na Kristo kwa mafundisho hayo. Hivyo, basi, mwandishi wa kitabu cha Waebrania aliunganishaje maudhui ya kitabu chake ili kutimiza kusudi lake? Je! Muundo huu wa balagha ulionekanaje?
Tunaweza kuona muundo wa balagha wa kitabu cha Waebrania katika nyanja nyingi, lakini kwa madhumuni yetu, tutaangalia migawanyiko mikuu mitano ya kitabu hicho. Migawanyiko hii hutusaidia kupata hisia ya jinsi mwandishi alivyojaribu kuwashawishi hadhira wake waendelee kuwa waaminifu kwa Kristo:
•  Mgawanyiko mkuu wa kwanza unazingatia imani kuhusu ufunuo wa malaika 
   katika faslu ya 1:1–2:18.
•  Mgawanyiko mkuu wa pili hujadili mamlaka ya Musa katika faslu ya 3:1–4:13.
•  Mgawanyiko mkuu wa tatu hushughulikia ukuhani wa kifalme wa Melkizedeki 
   katika faslu ya 4:14–7:28.
•   Mgawanyiko mkuu wa nne hukazia agano jipya katika faslu ya 8:1–11:40.
•   Mgawanyiko mkuu wa tano huhusika na ustahimilivu wa vitendo katika faslu ya 
   12:1–13:25.

UFUNUO WA MALAIKA (1:1–2:18)

Mwandishi wa kitabu cha Waebrania alitumia kila moja ya sehemu hizi kuu ili kuwashawishi hadhira wake kwamba ni lazima waendelee kuwa waaminifu kwa Kristo, hata katikati ya mateso. Kwanza hebu tuangalie jinsi kitabu cha Waebrania kilivyoshughulikia ufunuo wa malaika katika faslu ya 1:1–2:18. 
Kama tulivyotaja katika somo letu lililotangulia, maandishi kadhaa ya Kiyahudi kutoka huko Qumran, na vile vile vitabu kama vile Waefeso na Wakolosai, yanaonyesha kwamba jamii za Kiyahudi katika karne ya kwanza mara nyingi ziliwatukuza malaika kuwa viumbe wenye nguvu, wenye utukufu walioleta ufunuo wa kiungu kwa wanadamu wa hali ya chini. 
Mitazamo ya jamii ya Kiyahudi ya eneo hilo ilitokana na vifungu vya Biblia, lakini ilitoa heshima nyingi kwa malaika. Heshima hii iliyotiwa chumvi kwa malaika ilileta changamoto kubwa kwa wale waliomfuata Kristo. Baada ya yote, kila mtu alijua kwamba Yesu alikuwa mwanadamu mwenye mwilina damu. Je, basi, mtu yeyote angewezaje kufuata kile alichosema [Yesu] badala ya ufunuo wa malaika?
Mwandishi wa kitabu cha Waebrania aliitikia changamoto hii kwa hatua tano.  Kwanza, katika Waebrania faslu ya 1:1-4 aliandika kwamba hadhira wake wanapaswa kumfuata Yesu kwa sababu Yesu ndiye chanzo kikuu cha ufunuo wa Mungu. Mwandishi alikubali kwamba Mungu alizungumza kupitia malaika na njia nyinginezo katika historia ya Agano la Kale. Lakini alisisitiza kwamba, akiwa kuhani mkuu wa kifalme aliyeteuliwa 

rasmi na Mungu katika siku hizi za mwisho, Yesu alileta ufunuo ambao ulikuwa bora zaidi kuliko ufunuo wowote uliotolewa kupitia malaika.
Katika Waebrania faslu ya 1:5-14, mwandishi wa kitabu cha Waebrania alieleza kwamba Yesu ni mkuu kuliko malaika kwa sababu yeye peke yake ndiye Mwana wa kimasihi wa Mungu. Alibainisha kwamba Yesu alitimiza maadili kwa ajili ya nyumba ya David. Yesu pia alitimiza utabiri wa Daudi wa ushindi wa Mwana wa kimasihi wa Mungu juu ya maadui wote wa Mungu. Kinyume chake, alibainisha kwamba malaika si kitu zaidi ya roho zilizotumwa kuwatumikia wale wanaorithi wokovu katika Kristo. 
Katika Waebrania faslu ya 2:1-4, mwandishi aliwahimiza hadhira wake kuzingatia kwa makini ujumbe mkuu wa wokovu uliotangazwa kwanza na Yesu. Aliwakumbusha kwamba kukiuka jumbe kutoka kwa malaika siku za nyuma kuliwapata adhabu ya haki kutoka kwa Mungu. Hivyo, wasomaji wake wasifikirie kwamba ingewezekana kuepuka hukumu ya Mungu ikiwa wangepuuza wokovu mkuu uliofunuliwa na Kristo, yule ambaye ndiye wokovu wetu.
Katika Waebrania faslu ya 2:5-9 huunga mkono imani katika ukuu wa Kristo kwa kueleza kwamba Yesu sasa ndiye mtawala juu ya malaika. Katika wakati ujao waumini wote watatawala juu yao pamoja naye. Mwandishi alibainisha kwamba Mungu aliwaweka wanadamu chini kidogo kuliko malaika kwa muda, lakini aliwaweka wanadamu kutawala juu ya uumbaji wote katika ulimwengu ujao. Utukufu huu wa mwisho unaotolewa kwa wanadamu unatarajiwa katika utawala wa sasa wa Kristo mbinguni akiwa kuhani mkuu wa kifalme wa Mungu.
Hatimaye, katika kitabu cha Waebrania faslu ya 2:10-18, mwandishi alionyesha kwamba Yesu ni mzao wa Ibrahimu. Naye Yesu atashiriki utukufu wake pamoja na wazao wa Ibrahimu, si pamoja na malaika. Mwandishi aliwanukuu Daudi na Isaya katika sehemu hii ili kuonyesha uhusiano wa Yesu na familia ya Ibrahimu. Pia alieleza kwamba Yesu, katika ubinadamu wake, alivunja nguvu za yule malaika mkuu aliyeanguka, Ibilisi. Yeye hakuja kuwakomboa malaika, bali alikuja kuwakomboa wazao wa Ibrahimu kutoka katika hofu ya kifo. Ubinadamu wa Kristo ulimfanya kuwa kuhani mkuu mwenye rehema na mwaminifu ambaye alifanya upatanisho kwa ajili ya dhambi za watu wake.


MAMLAKA YA MUSA (3:1–4:13)

Baada ya kuona jinsi mwandishi wa kitabu cha Waebrania alivyoshughulikia mafundisho ya Kiyahudi kuhusu ufunuo wa kimalaika, tunapaswa kugeukia mgawanyiko mkuu wa pili wa kitabu chake. Katika kitabu cha Waebrania faslu ya 3:1–4:13, aliitikia juu ya changamoto kuhusu mamlaka ya Musa. Hakuna mwanadamu aliyeheshimiwa sana katika Israeli kama Musa. 
Kwa sababu ya heshima aliyopewa Musa, kwa kweli hatupaswi kushangazwa na mafundisho haya ya Kiyahudi ya eneo hilo. Yalitoa changamoto kwa hadhira wa kitabu cha Waebrania kutii yote ambayo Mungu alikuwa amefunua kupitia Musa, lakini bila kumjali Kristo. Kama tutakavyoona katika mgawanyiko huu, mwandishi wa kitabu cha Waebrania alimheshimu Musa pia. Lakini ingawa Musa alikuwa mtumishi mwaminifu wa Mungu, Yesu alikuwa mkuu hata zaidi kwa sababu alikuwa kuhani mkuu wa kifalme wa Mungu wa siku za mwisho. 
Sehemu hii ya kitabu imegawanyika katika sehemu kuu tatu, ambayo kila moja ina angalau himizo moja la kuona mamlaka ya Yesu kuwa ya juu zaidi kuliko mamlaka ya Musa. Sehemu ya kwanza, katika Waebrania faslu ya 3:1-6, inawaita wadhiha hadhira wa kitabu c ha Waebrania kumheshimu Yesu juu ya Musa. Sehemu hii inaonyesha kwamba Musa alijenga nyumba ya Mungu, yaani, hema. Lakini Yesu akiwa Mwana wa kifalme wa Mungu, anatawala juu ya nyumba ya Mungu, yaani, kanisa.


Sikiliza katika Waebrania faslu ya 3:1-3 mahali ambapo mwandishi aliwahimiza hadhira wake akisema:

Kwa hiyo ndugu watakatifu, wenye kuushiriki mwito wa mbinguni, mtafakarini sana Mtume na Kuhani Mkuu wa maungamo yetu, Yesu… huyo amehesabiwa kuwa amestahili utukufu zaidi kuliko Musa… (Waebrania 3:1-3).

Mwandishi alisisitiza kwamba Yesu alikuwa mwaminifu kwa Mungu, kama Musa lakini Yesu “anastahili heshima kubwa zaidi” ya Musa.
Kufuatia mistari hii, katika Waebrania faslu ya 3:7-19, mwandishi aliwaonya hadhira wake kuepuka ugumu wa moyo na uasi kama Waisraeli waliomwasi Musa. Mwandishi aliunga mkono mawaidha haya kwa kusema kwamba wengi wa wale waliomfuata Musa hawakuingia katika Nchi ya Ahadi kwa sababu walimwasi Mungu. Vivyo hivyo, wale wanaomfuata Kristo watashirikiana naye ikiwa tu wataendelea kushikilia kwa uthabiti imani yao ya awali hadi mwisho. Kutoamini kuliwazuia Waisraeli wasiingie katika Nchi ya Ahadi; kutoamini kutafanya vivyo hivyo katika Kristo.
Katika Waebrania faaslu ya 4:1-13, mwandishi alifafanua juu ya ulinganishaji wake kati ya kumfuata Kristo na kumfuata Musa. Aliwahimiza hadhira wake kufanya kila jitihada wawezayo ili kuingia katika pumziko la Mungu. Akitumia Agano la Kale, alieleza kwamba kuingia katika pumziko la Mungu bado kulikuwa katika siku zijazo. Hivyo, wanapaswa kutilia maanani jinsi neno la Mungu linavyoweka wadhiha kila kitu mbele yao. Ni Mungu tu ambaye kwake ni lazima watoe hesabu. Hivyo, wanapaswa kujitahidi kuingia katika pumziko lake na wala sio kuwaiga Israeli walivyofanya jangwani.

UKUHANI WA MELKIZEDEKI (4:14–7:28)

Baada ya kushughulika na ufunuo wa kimalaika na mamlaka ya Musa, mwandishi wa kitabu cha Waebrania alipinga mafundisho ya Kiyahudi ya eneo hilo kuhusu ukuhani wa kifalme wa Melkizedeki katika kitabu Waebrania faslu ya 4:14–7:28.
Katika somo letu lililotangulia, tulitaja maandishi yanayoitwa 11QMelkizedeki au Midrashi juu ya Melkizedeki yaliyogunduliwa huko Qumran. Maandishi haya yalimwonyesha Melkizedeki kuwa mtu wa mbinguni ambaye angetokea katika siku za mwisho ili kutoa dhabihu za mwisho za upatanisho na kuanzisha ufalme wa Mungu. Inavyoonekana, baadhi ya watu katika hadhira asilia walichanganywa na aina hii ya mafundisho. Kwa nini wamfuate Yesu kama kuhani mkuu wa kifalme wa Mungu katika siku za mwisho badala ya kumtarajia Melkizedeki? Hivyo, mwandishi wa kitabu cha Waebrania alionyesha kwamba Yesu alikuwa kuhani wa kweli wa kifalme kwa amri ya Melkizedeki.
Mgawanyiko huu hujitokeza katika sehemu nne. Sehemu ya kwanza na ya tatu inawahimiza hadhira kumwandama Kristo aliye mkuu kuliko Melkizedeki, na sehemu ya pili na ya nne inaonyesha sababu za kwa nini wafanye hivyo.
Katika Waebrania faslu ya 4:14-16, mwandishi alianzisha somo la Melkizedeki kwa himizo kwa hadhira wake washike kwa uthabiti imani waliyodai kuwa nayo. Aliwatia moyo kwa kusisitiza kwamba Yesu ni mwanadamu kamili, asiye na dhambi, kuhani mkuu aliyepaa mbinguni na kufanya iwezekane kwa waumini kupokea rehema na neema ya kuwasaidia wakati wa mahitaji.
Katika Waebrania faslu ya 5:1-10, mwandishi wa kitabu cha Waebrania alieleza jinsi Yesu alivyostahili kuwa kuhani mkuu wa kifalme wa Mungu kwa amri ya 

Melkizedeki. Yesu alitimiza sifa za ustahili wa ukuhani kupitia utii na mateso yake. Lakini hakujitukuza mwenyewe kwenye nafasi hii. Kwa kunukuu wimbo wa Zaburi ya 2:7 na wimbo wa Zaburi ya 110:4, mwandishi alionyesha kwamba matumaini ambayo Israeli waliyaweka kwa Melkizedeki, kwa kweli yangetimizwa na nasaba ya Daudi. Hivyo, Mungu mwenyewe alimteua Yesu kuwa kuhani mkuu wa kifalme kwa amri ya Melkizedeki. Hivyo, Yesu akawa ndiye chanzo cha wokovu wa milele kwa wote wanaomtii.
Waebrania faslu ya 5:11–6:12 ni mawaidha marefu kwa hadhira wa kitabu cha Waebrania ili kusonga mbele zaidi kutoka katika mafundisho ya kwanza hadi ukomavu wa mafundisho. Mwandishi alikiri kwamba hadhira wake hawakuweza kufahamu mjadala wake kuhusu Kristo na Melkizedeki. Lakini aliwatia moyo wakomae katika ufahamu wao ili wasije wakaanguka katika ukengeufuuasi-imani. Aliwaonya kwamba ikiwa wangeacha imani katika kuhani mkuu mmoja wa kweli wa kifalme, basi, hakuna dhabihu ya dhambi ambayo ingebaki. Mwandishi alikuwa na matumaini makubwa kwa hadhira wake, lakini walipaswa kuacha uvivu wao na kuwaiga wale waliokuwa na imani na uvumilivu ili kurithi kile ambacho Mungu alikuwa ameahidi.
Katika Waebrania faslu ya 6:13–7:28, mwandishi aliendelea na mjadala wake juu ya Yesu kama utimilifu wa ukuhani wa kifalme wa Melkizedeki. Hasa, alieleza kwamba ukuhani wa kifalme wa Yesu ulichukua mahali pa, au kupita, ukuhani wa Walawi. Kitabu cha Waebrania kilipoandikwa, huduma ziliendelea kwenye hekalu la Yerusalemu. Ukweli huu ulileta changamoto kubwa dhidi ya madai ya Kikristo kwamba kifo cha Yesu kilikuwa kimemaliza hitaji la dhabihu za Walawi hekaluni.  Ili kuitikia changamoto hii, mwandishi alijenga juu ya imani za Kiyahudi za eneo hilo kwamba Melkizedeki angekomesha dhabihu zote katika siku za mwisho. Lakini alihitimisha kutokana na kiapo cha Mungu katika wimbo wa Zaburi ya 110:4 kwamba Yesu, mwana mkuu wa Daudi, ndiye aliyekuwa kuhani wa kifalme wa milele kwa amri ya Melkizedeki. Hivyo, Yesu alikuwa amekomesha mfumo wa dhabihu wa Walawi.
Ili kuonyesha ukuu wa Yesu kwa ukuhani wa Walawi, mwandishi pia alibainisha kwamba, katika kitabu cha Mwanzo faslu ya 14:20, Ibrahimu alitoa zaka inayoonyesha kwamba Melkizedeki alikuwa mkuu wake. Hivyo, Lawi, mzao wa Ibrahimu, alifanya vivyo hivyo kwa mfano kupitia kwa Ibrahimu. Hivyo, ilikuwa sahihi kwa Kristo, aliye kuhani mkuu wa kifalme kwa amri ya Melkizedeki, kuchukua mahali pa ukuhani wa Walawi. Dhabihu za Walawi hazingeweza kamwe kuleta upatanisho kamili, lakini akiwa utimilifu wa ukuhani wa kifalme wa Melkizedeki, Kristo alikuwa amefanya upatanisho mara moja tu na kwa wote.

Kwa wahubiri na walimu, mojawapo ya sehemu zinazopendwa zaidi za kitabu cha Waebrania ni ulinganishaji wa Yesu na Melkizedeki, ambaye ni kuhani asiyejulikana sana wa Agano la Kale.  Kabla ya ulinganishaji huu, mwandishi analinganisha na ukuhani wa Haruni wa Walawi. Ukuhani wa Haruni ulikuwa wa kurithi; ilipitishwa kutoka kwa baba hadi kwa mwana, na kutoka kwa kabila la Lawi tu. Ukuhani wa Yesu haukuwa hivyo. Hakuwa mrithi wa Walawi kwa sababu alikuwa wa kabila la Daudi, kutoka kwa Yuda. Kwa kuwa makuhani wa ukoo wa Haruni wangeangamia, ukuhani wa Haruni ulipitishwa kutoka kwa baba hadi kwa mwana. Tofauti na hili, ukuhani wa Yesu ni wa milele. Ukuhani wake ni wa milele; yeye bado ni kuhani yuleyule ... Melkizedeki hana haki ya kibinadamu ya kuwa kuhani, lakini anaingia katika historia kama kuhani, aliyechaguliwa na Mungu, na kisha 


kutoweka. Yesu anafanya vivyo hivyo, na anapanda mbinguni mwishoni mwa huduma yake ya kidunia baada ya ufufuo wake.

— Dkt. Alvin Padilla, tafsiri 

Kuna ukuhani wa aina mbili uliotajwa katika barua ya Waebrania. Mmoja ni ule ukuhani wa kimapokeo ulioanzishwa kutoka kwa Haruni na ukaendelezwa na kabila la Lawi, ukuhani wa Walawi. Kisha  kulikuwa na ukuhani usio wa kawaida sana wa Melkizedeki ambaye anajitokeza mapema katika historia ya wahenga na alikuwa kuhani wa Bwana, kuhani mkuu wa Bwana, wakati wa Ibrahimu. Yesu analinganishwa na wote wawili, kwa maana moja kuonyesha ubora wa ukuhani wa Walawi, na kwa maana nyingine kuonyesha kufanana kwa upekee wa Melkizedeki kama kuhani mkuu ... ukuhani wake ulikuwa uteuzi wa milele. Kile tunachojua kuhusu Melkizedeki ni kwamba hakuwa na wazazi; anakuja kwenye eneo la tukio bila aina yoyote ya nasaba nyuma yake; yeye ni muhimu zaidi kuliko Ibrahimu kwa sababu Ibrahimu alilipa kodi kwake, alilipa zaka yake kwake, kwani mdogo ndiye hulipa zaka kwa mkuu zaidi... Lakini mfano huo wa kuhani mkuu, ambaye ni mkuu katika kila jambo na huchukua kodi kutoka kwa watu wale wale waliokuwa wahenga waliounda historia ya Uyahudi na Israeli, na ambao chini yao hatimaye ukuhani wa Walawi ulifanyika, mfano huo wa Melkizedeki hudumu. Ukuhani wa Kristo, ukuhani huo mpya, unafanywa kwa kielelezo cha Melkizedeki.


— Dkt. Edward M. Keazirian


AGANO JIPYA (8:1–11:40)

Mgawanyiko mkuu wa nne, ulio katika Waebrania faslu ya 8:1–11:40, unaangazia agano jipya. Hapa, mwandishi wa kitabu cha Waebrania alifafanua zaidi ukuu wa Kristo kama kuhani mkuu wa kifame aliyewekwa rasmi na Mungu kwa kujadili jinsi agano jipya lilivyo bora kuliko lile la kale.
Istilahi hii ya “agano jipya” inatokana na kitabu cha Yeremia faslu ya 31:31. Katika mstari huu, nabii Yeremia alitabiri kwamba Mungu angetoa agano la kufanywa upya kwa Israeli na Yuda baada ya uhamisho wa Israeli katika siku za mwisho. Agano hilo hilo la kieskatolojia liliitwa “agano la amai” katika kitabu cha Isaya faslu ya 54:10 na katika kitabu cha Ezekieli faaslu ya 34 na 37. Hivyo, katika hatua hii, mwandishi wa kitabu cha Waebrania alihama kutoka kwenye mjadala wake wa Melkizedeki katika siku za mwisho hadi kwenye kujadili kuhusu agano jipya.
Mgawanyiko huu wa kitabu cha Waebrania una sehemu kuu nane. Kwanza, Waebrania faslu ya 8:1-13 hutanguliza wazo kwamba Yesu ndiye mpatanishi wa agano jipya akiwa kuhani mkuu wa kifalme mbinguni.
Katika mstari wa 1 na 2, mwandishi alieleza wadhiha kile alichokiita “uhakika wa kile [alichokuwa] akisema.” Alieleza kwamba Kristo, kuhani mkuu wa kifalme, yuko mbinguni akitumikia katika “hema la kweli lililowekwa na Bwana, na wala si na mwanadamu


Kwa maneno mengine, ukuhani wa Walawi ulitimiza jukumu hilo duniani. Lakini ukuhani wao ulitegemea sheria. Katika Agano la Kale, agano la Mungu na Musa lilianzisha ukuhani wa Walawi wa kidunia, lakini haukufaulu kwa sababu ya dhambi za Israeli. Kinyume chake, agano jipya la kitabu cha Yeremia faslu ya 31 haliwezi kushindwa kwa sababu, kama vile ambavyo kitabu cha Waebrania faslu ya 8:6 inavyotuambia:

Lakini sasa amepata huduma iliyo bora zaidi, kwa kadiri alivyo mjumbe wa agano 
lililo bora, lililoamriwa juu ya ahadi zilizo bora (Waebrania 8:6).

“Ahadi hizi bora” hutoa mabadiliko kamili ya watu wa Mungu na msamaha wa mwisho wa milele wa dhambi zao.
Katika Waebrania faslu ya 9:1-28, mwandishi alifafanua juu ya ukweli kwamba ukuhani wa kifalme wa mbinguni wa Yesu ni bora kuliko ukuhani wa Walawi. Alianza sehemu hii kwa kutaja mpangilio wa maskani ya kidunia ya Musa, ukifunua vipengele vinavyofanana na patakatifu pa Mungu mbinguni. Zaidi ya hayo, alieleza shughuli za kikuhani zilizoamriwa katika kitabu cha Mambo ya Walawi faslu ya 16:34 kuhusu Siku ya Upatanisho ya kila mwaka. Hilo lilionyesha kwamba dhabihu za maskani ya kidunia hazingeweza kusuluhisha kabisa tatizo la dhambi bali zilipaswa kurudiwa-rudiwa kila mwaka. Dhabihu hizi ziliamriwa mpaka historia ikafikia kilele chake katika siku za mwisho, kile alichokiita, katika Waebrania faslu ya 9:10, “wakati wa utaratibu mpya.” Kisha, katika Waebrania faslu ya 9:11 aliongeza hivi:

Lakini Kristo akiisha kuja, aliye kuhani mkuu wa mambo mema yatakayokuwapo, kwa hema iliyo kubwa na kamilifu zaidi, isiyofanyika kwa mikono, maana yake, isiyo ya ulimwengu huu (Waebrania 9:11).

Kauli hii ilisisitiza kwamba wale walio na imani katika Kristo wamewekwa huru kutoka katika dhambi kupitia upatanisho wake mkamilifu wa kikuhani na sasa wana fursa ya wazi ya kukikaribia kiti cha neema mbinguni.

Mojawapo ya tofauti ambazo mwandishi wa barua kwa Waebrania anatoa kuhusu dhabihu ya Yesu kwa ajili ya dhambi na mfumo mzima wa dhabihu katika Agano la Kale ni kwamba, katika mfumo wa dhabihu wa Agano la Kale kazi ya kuhani haikufanywa kikamilifu. Ilibidi kuhani aendelee kutoa tena na tena dhabihu kwa ajili ya dhambi. Hoja ambayo mwandishi anaitoa ni kwamba, kazi hiyo haikamilishi kikamilifu kile kinachohitajika ili kukabiliana na dhambi, lakini kazi ya Yesu inaikamilisha kikamilifu. Kwa hakika, Yesu ndiye Kuhani Mkuu ambaye, mara tu alipojitoa mwenyewe kuwa dhabihu kwa ajili ya dhambi, anaketi mkono wa kuume wa Mungu, ilhali makuhani wa kale waliendelea kusimama kwa sababu kulikuwa na kazi ya kufanywa bado. Lakini Yesu anaketi, na mwandishi wa kitabu cha Waebrania anafasiri kwamba kwa kusema kazi yake imekamilika, in maana kwamba, dhambi inashughulikiwa kikamilifu, na imekamilika.

— Dkt. Constantine Campbell




Mwandishi pia alielezea kwa nini dhabihu ya Yesu ilikuwa muhimu. Alitumia mfano wa hati ya urithi  [wosia]. Wosia wa kawaida huanzishwa na kifo cha mtu. Agano la Musa lilianzishwa kwa kifo na damu. Hivyo, mwandishi alitoa hoja kwamba agano jipya pia lilipaswa kuanzishwa kwa kifo na damu, kwa damu ya Kristo katika patakatifu pa ndani ya jumba la Mungu la kifalme mbinguni. Lakini katika hoja hii, urithi wa “wosia” ni msamaha. Hivyo, hakuna msamaha ambao ungeweza kutolewa mpaka watu wawe wametakaswa kwa damu ya dhabihu ya Yesu. Katika Waebrania faslu ya 9:26 mwandishi aliiweka hivi:

…lakini sasa, mara moja tu, katika utimilifu wa nyakati, amefunuliwa, azitangue dhambi kwa dhabihu ya nafsi yake (Waebrania 9:26).

Yesu aliondoa dhambi mara moja tu kwa nyakati zote kwa sababu damu yake hainyunyizwi katika patakatifu palipofanyizwa na mwanadamu. Aliingia mbinguni kwa dhabihu yake mwenyewe. Kama vile Mungu alivyoahidi katika kitabu cha Yeremia faslu ya 31:34:
…Maana nitausamehe uovu wao, wala dhambi yao sitaikumbuka tena (Yeremia 31:34).

Yesu alikufa akiwa fidia ili kuwaweka watu wake huru kutoka katika hukumu. Mwandishi anamalizia sehemu hii kwa kusema kwamba Kristo atarudi, lakini wakati huu si kubeba dhambi tena. Atakaporudi, Yesu ataleta utimilifu wa wokovu kwa wale wanaomngojea.
Waebrania faslu ya 10:1-18 huendelea kulinganisha na kutofautisha agano la Musa na agano jipya. Wakati huu mwandishi alidai kwamba, katika agano jipya, ukuhani mkuu wa Yesu ulileta msamaha wa mwisho wa dhambi. Alirudia kwamba dhabihu za Siku ya Upatanisho zilikuwa ukumbusho wa dhambi kila mwaka, lakini hazikuweza kuondoa dhambi. Naye alikiri pia kwamba dhabihu za wanyama hazingeweza kamwe kumpendeza Mungu. Katika wimbo wa Zaburi ya 40 ni mahali ambapo Daudi alijitoa kwa Mungu kama mtu bora. Naye alieleza kwamba Yesu alitimiza jambo hili bora kwa dhabihu yake msalabani. Ingawa dhabihu za Walawi hazingeweza kuleta msamaha wa mwisho wa dhambi, utabiri wa Yeremia wa agano jipya uliahidi kwamba Mungu angesamehe dhambi za watu wake milele. Yesu alitimiza ahadi hiyo. Hivyo, hakuna haja tena ya dhabihu za wanyama.
Waebrania faslu ya 10:19-23 ni sehemu ya kwanza kati ya sehemu nne za mawaidha. Kwanza, mwandishi aliwaita hadhira wake kumkaribia Mungu na kushikilia tumaini lao. Alieleza kwamba Kristo, kupitia damu yake, alikuwa amefungua njia ya kuingia Mahali Patakatifu Zaidi. Kama mstari wa 23 unavyotuambia, wangeweza tu “kushikilia bila kuyumba tumaini [wanalodai kuwa nalo]” kwa kuwa Mungu ni mwaminifu. 
Katika Waebrania faslu ya 10:24-31, mwandishi pia aliwahimiza hadhira wake kutiana moyo katika “upendo na matendo mema.” Alitaja kwamba lazima wakusanyike pamoja, hasa kwa kadiri walivyoona siku ya hukumu inakaribia. Kisha akaeleza ukali wa hukumu unaowangojea wale wote ambao “wamemkanyaga Mwana wa Mungu,” na wanaoichukulia damu ya agano kuwa si takatifu, na wanaomtukana Roho wa neema. Kama alivyosema, Mungu atawahukumu watu wake mwenyewe. 
Katika Waebrania faslu ya 10:32-35, mwandishi aliwaita hadhira wake kukumbuka yaliyopita na wasitupe imani yao. Aliwakumbusha kwamba walikuwa wameteseka kwa hiari na kwa furaha wakati uliopita kwa sababu walijua kwamba walikuwa na mali bora na yenye kudumu katika ulimwengu ujao. Ikiwa wangeendelea kufanya hivyo, wangetuzwa sana.

Na Waebrania faslu ya 10:36-39 aliwahimiza hadhira wake wawe wastahimilivu katika kutenda mapenzi ya Mungu. Aliunga mkono himizo hili kwa kuwakumbusha kwamba Mungu anakuja kuleta hukumu na baraka za mwisho. Aliwaonya kwamba Mungu hapendezwi na wale wanaoacha kuishi kwa imani. Lakini katika Waebrania faslu ya 10:39 aliongeza kuwa:

Lakini sisi hatumo miongoni mwao wasitao na kupotea, bali tumo miongoni mwa hao walio na imani ya kutuokoa roho zetu (Waebrania 10:39).


Naam, ni dhahiri kwamba waumini hawa wa Kiyahudi wamechoka, wanateswa, hii inahusiana sana na Wakristo ulimwenguni kote na katika historia ya kanisa, lakini walikuwa wamechoka na walikuwa wakiyumbayumba katika imani yao. Hivyo, walikuwa wameporwa nyumba zao. Hakukuwa na mateso hadi kufikia hatua ya kufa kama shahidi wa Imani bado, lakini ilionekana kana kwamba jambo hilo linaweza kuwa karibu, hivyo kulikuwa na changamoto nyingi kwa imani yao, sababu nyingi kwao kutupa taulo na kurudi tena kwenye njia zao za zamani. Mwandishi anawaandikia, akiwatia moyo waendelee kuwa waaminifu kwa agano jipya ambalo wameliamini ndani ya Yesu.

— Dkt. K. Erik Thoennes

Kufuatia mfululizo huu wa mawaidha, katika kitabu cha Waebrania faslu ya 11:1-40, mwandishi alielekeza barua yake juu ya imani inayookoa. Tumetaja hapo awali kwamba hadhira wa kitabu cha Waebrania walikuwa wamevumilia mateso hapo awali na walikabiliwa na uwezekano wa mateso hata zaidi. Hivyo, mwandishi aliwahimiza kuwa na imani ambayo hairudi nyuma katika nyakati za shida. 
Kisha mwandishi alionyesha kile alichomaanisha kwa kutoa orodha ndefu ya watu katika historia ya Agano la Kale ambao walibaki waaminifu walipovumilia magumu. Wakati wa uhai wao, waaminifu hawa hawakupokea kile kilichoahidiwa kwa sababu ahadi ya Mungu ilikuwa ya wakati ujao. Lakini, kama vile mwandishi wa kitabu cha Waebrania alivyoeleza, wao wangeshiriki pamoja na mwandishi na hadhira wake katika kufanywa wakamilifu Kristo atakaporudi.

USTAHIMILIVU WA VITENDO (12:1–13:25)

Mgawanyiko mkuu wa mwisho, katika Waebrania faslu ya 12:1–13:25, hukileta kitabu cha Waebrania mwisho kwa kufafanua mada ya ustahimilivu wa vitendo. Mgawanyiko huu una mfululizo mrefu wa mawaidha na maelezo. Kwa madhumuni yetu, tutatoa tu kideokezi cha mawaidha haya. 
Mwandishi wa Waebrania alipoelekea kufunga kitabu chake, aliorodhesha haraka mawaidha mengi tofauti kuhusu maeneo mahususi katika maisha. Katika mambo mengi, hii ndiyo sehemu ya vitendo zaidi ya kitabu chake kwa sababu inagusa, haswa, juu ya aina za tabia ambazo alitarajia kuwa hadhira wake wangefuata. Lakini pia mwandishi alitumia fursa hiyo kuwatia moyo na kuwatia nguvu hadhira wake kwa maono ya fadhila kubwa walizozifurahia wakiwa wafuasi wa Kristo.
Mawaidha haya yanaweza kugawanywa katika makundi matano ya jumla yakifuatiwa na kufunga kitabu. Katika Waebrania faslu ya 12:1-3, mwandishi aliwahimiza 

hadhira wake kustahimili, kana kwamba ni katika mashindano ya mbio. Wangeweza kufanya hivyo tu kwa kuweka kando dhambi na kumwitabiri Kristo, aliyefanya vivyo hivyo.
Katika Waebrania faslu ya 12:4-13, aliwahimiza hadhira waake kustahimili magumu yakiwa nidhamu ya kibaba kutoka kwa Mungu. Mwandishi aliunga mkono mtazamo huu kwa kunukuu kitabu cha Mithali faslu ya 3:11,12. Alieleza kuwa nidhamu ya Mungu “huzaa mavuno ya uadilifu na amani.” Hivyo, aliwahimiza wajiimarishe na wala wasilemazwe na mateso. 
Katika Waebrania faslu ya 12:14-17, mwandishi aliwahimiza tena hadhira wake kutiana moyo. Aliwahimiza kuishi kwa amani na kuwa watakatifu. Walipaswa kuhakikisha kwamba hakuna mtu anayekosa au kuwa mwasherati. Alionyesha umuhimu wa jambo hili kwa kurejelea mfano wa Esau ambaye hakuweza kubadili kuacha haki zake za urithi. 
Katika Waebrania faslu ya 12:18-29, mwandishi aliwahimiza hadhira wake wawe wenye shukrani kwa ajili ya baraka zao katika Kristo. Ili kuinua roho za hadhira wake na kuwatia moyo wastahimili, yeye pia alieleza fadhila na baraka zisizopimika walizokuwa wamepokea.  Sikiliza katika Waebrania faslu ya 12:22-24 anavyosema kwamba:

Bali ninyi mmeufilia mlima Sayuni, na mji wa Mungu aliye hai, Yerusalemu, wa mbinguni, na majeshi ya malaika elfu nyingi, mkutano mkuu na kanisa la wazaliwa wa kwanza walioandikwa mbinguni, na Mungu mwamzi wa watuu wote, na roho za watu wenye haki, waliokamilika, na Yesu mjumbe wa agano jipya, na damu ya kunyunyizwa, inenayo mema kuliko ile ya Habili (Waebrania 12:22-24).


Katika Waebrania faslu ya 12:22 na kuendelea, mwandishi wa kitabu cha Waebrania anasema, “Tumeufikilia mlima Sayuni.” Inabidi kulichukua hili katika uhusiano na faslu iliyotangulia kwa sababu kile tunachokiita imani “chumba cha umaarufu” katika faslu ya 11, watakatifu wote wa Agano la Kale wamesemwa kuwa walikufa kwa imani bila kupokea ahadi. Lakini basi, mwanzoni mwa faslu ya 12, tunaambiwa kwamba Kristo ameingia, kwamba Kristo amemaliza mashindano ya mbio; ameshinda. Hivyo, kile ambacho mstari wa 22 na unaofuata unasema ni kwamba sasa tumefika mahali ambapo hata watakatifu wa Agano la Kale hawakuufurahia katika maisha yao ya kidunia. Naye mwandishi wa kitabu cha Waebrania anaendelea kusema kwamba, “Tumeufikia Mlima Sayuni, kwa kanisa la mzaliwa wa kwanza, kwa maelfu ya malaika, kwenye mkutano mkuu ulio mbinguni,” na kile anachoelezea hapo ni kiti cha enzi cha Mungu, uwepo wa Mungu katika ulimwengu wa mbinguni. Mojawapo ya matokeo ya kushangaza ya jambo hili ni kwamba kila kitu ambacho Mlima Sayuni na Yerusalemu vilielekeza katika Agano la Kale sasa kimekuja katika uhalisia wake kwa wale walio katika Kristo ili tuweze kutazama kwa usahihi wimbo wa zaburi kama vile wimbo wa Zaburi ya 48 unavyosema, “Bwana ndiye aliye mkuu, Na mwenye kusifiwa sana. Katika mji wa Mungu wetu. Fikiria juu ya maana yake tunapokusanyika pamoja kama kusanyiko la Kristo duniani, kwamba tunasimama kwenye Mlima Sayuni mbinguni, si mfano wa kidunia, bali Sayuni ya kweli ya mbinguni, ambayo itafunuliwa katika mbingu mpya 


na nchi mpya wakati Yerusalemu Mpya inaposhuka, kwamba tunasimama mbele ya Mungu mwenyewe kupitia Kristo ambaye ameshinda. Ina tofauti kubwa katika namna tunavyolitazama kanisa linaloonekana ulimwenguni.

— Kasisi Michael J. Glodo

Katika Waebrania faslu ya 13:1-19, mwandishi aliwatia moyo kwa ufupi hadhira wake wawe waaminifu katika maisha ya kila siku.  Alitaja kupendana, kuwakumbuka watu walio nje na wafungwa, kuheshimu ndoa, kuridhika, na kuwakumbuka viongozi wao. Pia aliwakumbusha kupinga mafundisho ya kigeni ya jamii yao ya Kiyahudi ya eneo hilo na kukumbatia mateso ya Kristo katika maisha yao wenyewe. Aliwasihi watoe dhabihu za sifa, wafanye mema, na washirikiane. Kisha akafunga sehemu hii kwa kuwataka wamwombee yeye na maswahiba wake. 
Hatimaye, katika Waebrania faslu ya 13:20-25, mwandishi alifunga kitabu chake. Katika mistari ya 20 na wa 21, alitoa baraka, sala ambayo Mungu, ambaye aliyemfufua Yesu, angefanya kazi ndani yao na kupokea utukufu. Kisha katika mstari wa 22, alitoa wito kwa hadhira wake “wachukuliane na “neno lake la mawaidha,” au mahubiri yake kwao. Naye akamalizia barua hiyo kwa salamu kadhaa.


                                         HITIMISHO 	


Katika somo hili, tumeangalia maudhui na muundo wa kitabu cha Waebrania. Tumebainisha maudhui yanayojirudia yakiitabiri siku za mwisho katika Kristo, uthibitisho wa Agano la Kale kwa maoni ya mwandishi, na mawaidha yake mengi ya kustahimili. Pia tumechunguza muundo wa balagha wa kitabu kwa kubainisha jinsi mwandishi alivyounganisha mada zake zinazojirudia ili kushughulikia changamoto dhidi ya imani ya Kikristo zilizotokana na mafundisho ya Kiyahudi ya eneo hilo. 
Kitabu cha Waebrania hutoa hazina kubwa kwa wafuasi wa Kristo. Mitazamo yake ya kitheolojia hupenya sana katika yote ambayo Kristo ametufanyia. Na inapenya ndani ya moyo wa maana ya kumfuata Kristo. Kitabu cha Waebrania hutuita tuyageukie Maandiko Matakatifu kama mamlaka yetu na kumpokea Kristo kama utimilifu wa yote ambayo Mungu alikuwa ameahidi. Na kinatuhimiza tumpende na kumtumikia Kristo kwa mioyo yenye shukrani hadi siku ile tutakapopokea ufalme anaotuandalia, ufalme pekee ambao hautatikiswa kamwe.


                                      WACHANGIAJI 	

Dkt. Steven Um (Mwenyeji) ni Mtumishi Mwandamizi katika Kanisa la Citylife Presbyterian huko Boston, MA. Dk. Um alipata Th.M. na M.Div. kutoka Seminari ya Theolojia ya Gordon-Conwell na Ph.D. yake kutoka Chuo Kikuu cha St. Andrews. Yeye ni mjumbe wa Baraza na Muungano wa Injili na Mkurugenzi Mshiriki wa Mafunzo (Asia/Australia) ya Mkombozi wa Mji hadi Mji, huduma ya mafunzo na upandaji wa Makanisa. Dkt. Um pia anafundisha Mafunzo ya Agano Jipya katika Seminari ya Kitheolojia ya Gordon-Conwell, Seminari ya Kitheolojia ya Agano, na Chuo cha Emerson. Dkt. Um ndiye mwandishi wa machapisho kadhaa, yakiwemo Kwa nini Miji ni Muhimu (msalaba, 2013) na Injili ya Rehema (Kitabu Kizuri, 2017).s Senior   Book, 2017).



Dkt.  Constantine R.  Campbell ni Profesa Mshiriki wa Agano Jipya katika Shule ya Kiinjili ya Utatu ya Uungu.

Dkt.  D.A.  Carson ni Profesa wa Utafiti wa Agano Jipya katika Shule ya Kiinjili ya Utatu ya Uungu na mwanzilishi Mwenza wa Ushirikiano wa Injili.

Kasisi Michael J.  Glodo ni Profesa Mshiriki wa Mafunzo ya Kibiblia katika Seminari ya Kitheolojia ya Mageuzi huko Orlando, Florida.

Dkt. Barry Joslin ni Profesa Mshiriki wa Theolojia ya Kikristo na Mratibu wa Programu kwa Mafunzo ya Biblia na Theolojia katika Chuo cha Boyce huko Louisville, Kentucky.

Dkt. Edward M. Keazirian ni Profesa Msaidizi wa Kigiriki na Mkurugenzi wa Programu ya Lugha ya Kigiriki katika Seminari ya Kitheolojia ya Gordon-Conwell.

Dkt.  Alvin Padilla ni Makamu wa Raisi wa Masuala ya Kitaaluma katika Seminari ya Kitheolojia ya Magharibi.

Dkt.  K.  Erik Thoennes ni Profesa wa Mafunzo ya Biblia na Theolojia katika Shule ya Theolojia ya Talbot katika Chuo Kikuu cha Biola.

Dkt. Simon Vibert ni Kasisi wa zamani wa Kanisa la Mt. Luka, Wimbledon Park, Uingereza, na kwa sasa ni Makamu Mkuu wa Ukumbi wa Wycliffe, Oxford, na Mkurugenzi wa Shule ya Mahubiri.

Dkt. Stephen J. Wellum ni Profesa wa Theolojia ya Kikristo katika Seminari ya Kitheolojia ya Wabaptisiti Kusini.


                                           FAHARASA 	

11QMelkizedeki –Maandishi yaliyopatikana huko Qumran ambayo kwa uwongo yanamwonyesha Melkizedeki kama mtu wa mbinguni ambaye anaonekana katika siku za mwisho na kufanya upatanisho wa mwisho kwa watu wa Mungu; pia yanajulikana kama Midrashi juu ya Melkizedeki.

Ibrahimu–Mhenga waAgano la Kale, mwana wa Tera, baba wa taifa la Israeli ambaye Mungu alifanya naye agano katika kitabu cha Mwanzo faslu ya 15 na 17 akiahidiwa wazao wasiohesabika na nchi ya pekee.

Uasi – Uasi dhidi ya Mungu baada ya kuungama imani; Kukataa kabisa imani, dini au kanuni za mtu.

Daudi – Mfalme wa pili wa Agano la Kale ambaye alipokea ahadi kwamba mzao wake angeketi kwenye kiti cha n akutawala milele.

Siku ya Upatanisho – Inajulikana pia kama Yom Kippur; siku takatifu ya Wayahudi ikitokea mara moja tu kwa mwaka ambapo kuhani mkuu hufanya ibada na kutoa dhabihu ili kulipia dhambi za watu.

eskatoloji – Somo la mafundisho ya siku za mwisho.

eschatos – Neno la Kigiriki (tafsiri) linalomaanisha “mwisho.”

kanisa lisiloonekana – Watu wote kwa wakati wote ambao wameunganishwa na Kristo kwa ajili ya wokovu.

Isaya –Nabii kutoka Yudah ambaye alihudumu tangu takribani mwaka wa 740-701 K.K wakati wa utawala wa Uzia, Yothamu, Ahazi na Hezekia.

kruptos –  Neno la Kigiriki (tafsiri)
linalomaanisha “ndani” au “iliyofichwa”

Lawi – Mmoja wa wana kumi na wawili wa Yakobo ambaye wazao wake walikuja kuwa makuhani wa Israeli.

Ukuhani wa Kilawi – Ukuhani uliojumuisha wazao wa Haruni, kutoka kabila la Lawi, ambao waliteuliwa na Mungu kutumika kama wapatanishi kati ya Mungu na Israeli; kuwajibika kwa ibada ya hekaluni, mafundisho, na matoleo ya dhabihu.

Melkizedeki – Mfalme wa Salemu na kuhani mkuu ambaye alimbariki Ibrahimu na kupokea sehemu ya kumi kutoka kwake.

Masihi – Neno la Kiebrania linalomaanisha “mtiwa mafuta’; Mfalme mkuu wa ukoo wa kifalme wa Daudi ambaye angeleta mabadiliko kutoka enzi hii hadi enzi inayokuja; hutafsiriwa “Christos” kwa Kigiriki.

Kipindi cha kifalme – Enzi ambayo wafalme walitawala katika Israeli.

Musa – Nabii na mkombozi wa Agano la Kale aliyewaongoza Waisraeli kutoka Misri; mwandamu ambaye Mungu alifanya naye “agano la sharia” la kitaifa na ambaye alisimamia Amri Kumi na Kitabu cha Agano kwa Waisraeli; pia alionekana akiwa pamoja na Eliya wakati wa kugeuka sura kwa Yesu.

Mlima Sinai – Mahali ambapo Mungu alifanya agano na Waisraeli kuwa watu wake waliochaguliwa na ambapo alimpa Musa Amri Kumi.

agano jipya – Agano lililotimizwa na Kristo; linalotajwa mara ya kwanza katika kitabu cha Yeremia faslu ya 31:31

phaneros –Neno la Kigiriki (tafsiri) linalomaanisha “nje,” “inayoonekana,” “inayojulikana”

Nchi ya Ahadi – Nchi ambayo Munhu aliahidi kumpa Ibrahimu na wazao wake kuwa urithi.

Qumran –Eneo la Akiolojia karibu na Bahari ya Chumvi ambapo Vitabu vya Kukunjwa vya Bahari ya Chumvi vilipatikana kwenye mapango katika nusu ya mwisho ya karne ya 20.





balagha – Mtindo wa kuzungumza au kuandika unaotumiwa ili kuleta matokeo yenye ushawishi.

hema – Hema lenye kuhamishika ambamo sanduku la agano liliwekwa ndani yake na ambalo Mungu alionyesha uwepo wake kwa njia ya pekee kwa Israeli.

hekalu – Jengo katika Yerusalemu ambapo Waisraeli walimwabudu Mungu na ambapo Mungu aliahidi kuwapo pamoja na watu wake kwa njia ya pekee; liliharibiwa mnamo mwaka wa 586 K.K, baadaye likajengwa upya, na kuharibiwa tena mwaka wa 70 BK.

kanisa linaloonekana – Watu ambao ni sehemu ya kawaida ya kanisa lililokusanyika mahali; wale wanaokiri hadharani imani katika Kristo lakini wanaweza au wasiwe na imani ya kweli ya kuokoa.

Sayuni – Jina lingine la Yerusalemu; wakati mwingine hujulikana kama Mji wa Daudi au Mji wa Mungu; pia hutumika kurejelea Israeli yote na kama jina la Yerusalemu ya milele au ya mbinguni.

